Koperkabel kry voete by Eskom-pakhuisArgieffoto ’n Werknemer en ’n kontrakteur van Eskom is in hegtenis geneem nadat hulle in die besit van ’n groot hoeveelheid koperkabel in Welkom betrap is. Die kragvoorsiener sê 170 meter se koperkabel is Dinsdag te danke aan die waaksaamheid van ’n polisiekaptein van die plaaslike polisie se honde-eenheid teruggevind. Die kabel het ’n geraamde waarde van R540 000. Die koperkabel is vermoedelik by Eskom se pakhuis in Welkom gesteel. Die twee verdagtes sal na verwagting Donderdag in die plaaslike landdroshof verskyn. “Eskom veroordeel enige kriminele gedrag deur sy werknemers en kontrakteurs ten sterkste,” sê die kragvoorsiener. Die publiek word intussen aangemoedig om enige verdagte aktiwiteite by Eskom by 0800 11 27 22 aan te meld.